Diari Oficial de la Generalitat Valenciana


Sumari del DOGV 8246, del 02-03-2018 (2018/1735)

RESOLUCIÓ de 20 de febrer de 2018, del director general de Relacions amb les Corts, per la qual es publica el conveni entre la Generalitat, a través de la Conselleria de Sanitat Universal i Salut Pública, i l'Ajuntament de Gestalgar, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Gestalgar.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8246

Data del DOGV
:   02-03-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/1735


Data del document
:   20-02-2018

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria de Sanitat Universal i Salut Pública
    * Gestalgar

RESOLUCIÓ de 20 de febrer de 2018, del director general de Relacions amb les Corts, per la qual es publica el conveni entre la Generalitat, a través de la Conselleria de Sanitat Universal i Salut Pública, i l'Ajuntament de Gestalgar, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Gestalgar. [2018/1735]  
  
La Generalitat, a través de la Conselleria de Sanitat Universal i Salut Pública, i l'Ajuntament de Gestalgar han subscrit, prèvia tramitació reglamentària, el dia 2 de febrer de 2018, el conveni per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Gestalgar, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 20 de febrer de 2018 i número 79/2018, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
València, 20 de febrer de 2018.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Conselleria de Sanitat Universal i Salut Pública i l'Ajuntament de Gestalgar, per a realitzar un programa de promoció, foment i pràctica de l'activitat física i exercici físic orientat a la salut des del Centre de Salut d'Atenció Primària de Gestalgar  
  
València, 2 de febrer de 2018  
  
Reunits  
D'una part, Carmen Muntó Giménez, consellera de Sanitat Universal i Salut Pública, en representació de l'Administració de la Generalitat, nomenada pel Decret 8/2015, de 29 de juny, del president de la Generalitat, pel qual s'anomena vicepresidenta, consellera, secretària i portaveu del Consell, d'acord amb el que disposen els articles 17.f i 28.g de la Llei 5/1983, de 30 de desembre, de la Generalitat, del Consell, en virtut del que estableix l'article 6.3 del Decret 176/2014, de 10 d'octubre, del Consell, pel que regula els convenis que subscriga la Generalitat i el seu registre, i especialment facultada per a la subscripció del present conveni de col·laboració per acord del Consell, de data 26 de gener de 2018.  
I d'una altra, Raúl Pardos Peiró, alcalde de l'Ajuntament de Gestalgar, amb CIF núm. S-5145614-F, en nom i representació seues i en virtut de les competències atribuïdes per l'article 21 de la Llei /1985, de 2 d'abril, reguladora de les bases de règim local i la resta de disposicions concordants aplicables, i especialment facultat per a la subscripció del present conveni de col·laboració pel Ple de l'Ajuntament de Gestalgar de data 27 de setembre de 2017.  
  
  
EXPOSEN  
  
L'article 54.1 de la Llei orgànica 5/1982, d'1 de juliol, de l'Estatut d'Autonomia de la Comunitat Valenciana, modificada per la Llei orgànica 1/2006, de 10 d'abril, atribueix a la Generalitat l'organització, l'administració i la gestió de totes les institucions sanitàries públiques del territori de la Comunitat Valenciana.  
L'article 7 de la Llei 10/2014, de 29 de desembre, de salut de la Comunitat Valenciana, configura el Sistema Valencià de Salut i en comanda la gestió a la conselleria competent en matèria de sanitat, i així estableix que és el conjunt de tots els centres, serveis i establiments de la Comunitat Valenciana, dirigits a fer efectiu el dret a la salut.  
  
Per la seua banda, la Llei 7/1985, de 2 d'abril, reguladora de les bases del règim local, i el Reial decret legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local, estableixen la subscripció de convenis entre distintes administracions per a millorar l'eficiència de la gestió pública, eliminar duplicitats administratives i complir la legislació d'estabilitat pressupostària i sostenibilitat financera.  
La conselleria amb competències en matèria de sanitat, desenvolupa un model d'atenció primària que pretén acostar els serveis de salut a la població i millorar l'atenció que des d'aquest nivell es presta, amb l'augment de la qualitat d'aquests. Per això, a fi de complementar el nivell de prestació dels serveis i acostar l'atenció sanitària a la totalitat de la població de la zona bàsica, es fa necessari promoure l'educació i l'activitat física per a la salut, duent a terme una actuació conjunta de col·laboració entre la Conselleria de Sanitat Universal i Salut Pública i l'Ajuntament de Gestalgar.  
D'altra banda, l'article 111 de la Llei 8/2010, de 23 de juny, de la Generalitat, de règim local de la Comunitat Valenciana, estableix que les entitats locals de la Comunitat Valenciana poden cooperar entre si o amb l'administració de l'Estat o de la comunitat autònoma a través de convenis o acords que tinguen com a finalitat l'execució en comú d'obres, la prestació de serveis comuns o la utilització conjunta de béns o instal·lacions.  
De conformitat amb el que estableixen l'article 49.b de la Llei 40/2015 d'1 d'octubre, de règim jurídic del sector públic, l'article 11 del Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre, i allò que s'ha indicat en el paràgraf anterior, la competència en què es fonamenta l'actuació de l'ajuntament, es basa fonamentalment en la declaració de nul·litat de la disposició transitòria primera de la Llei 27/2013, de 27 de desembre, de racionalització i sostenibilitat de l'Administració local, ja que atés que la indicada Llei 8/2010, de 23 de juny, de la Generalitat, de règim local de la Comunitat Valenciana, en l'exercici de les competències pròpies de la Comunitat Valenciana, atribueix expressament als municipis aqueixa competència de participació en la gestió de l'atenció primària de salut, la qual cosa atorga un títol legal habilitant perquè l'ajuntament puga subscriure el present conveni en l'exercici d'aqueixa competència que, de manera expressa, els atribueix l'esmentada llei autonòmica de règim local.  
En consonància amb tot això, cal ressaltar que, el títol habilitant per a la subscripció del conveni també queda establit en la Llei 8/2010, de 23 de juny, de la Generalitat, de règim local de la Comunitat Valenciana, ja que en l'article 33.3.i, indica que els municipis valencians tenen competències pròpies en les matèries següents: Participació en la gestió de l'atenció primària de la salut.  
Per part de la Direcció General d??Administració Local de Presidència de la Generalitat, s'ha emés un informe d'inexistència de duplicitats, en data 21 de juliol de 2017.  
De conformitat amb el que estableix l'article 49.b de la llei 40/2015 d'1 d'octubre, de règim jurídic del sector públic, la competència en què es fonamenta l'actuació de l'Administració pública que subscriu, es basa en el que estableix l'article 6.3 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, en relació amb l'article 4.2 del Decret 37/2017, de 10 de març, del Consell, pel qual s'aprova el Reglament orgànic i funcional de la Conselleria de Sanitat Universal i Salut Pública.  
  
El present conveni serà objecte de publicitat activa de conformitat amb el que estableix la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. Així mateix, es publicarà en el Diari Oficial de la Generalitat Valenciana (DOGV), segons exigeix l'article 111.3 de la Llei 8/2010, de 23 de juny, de la Generalitat, de règim local de la Comunitat Valenciana.  
En conseqüència, ambdues institucions acorden formalitzar el present conveni, segons les següents  
  
CLÀUSULES  
  
Primera. Objecte del conveni  
L'objecte del present conveni és regular les relacions i accions entre ambdues Administracions, perquè es puga desenvolupar amb l'equip d'atenció primària de Gestalgar (EAP), un programa d'interés social, de promoció, foment i pràctica de l'activitat física i de l'exercici físic orientat a la salut per part de personal no sanitari, però amb titulació i formació suficient i adequada per a això. El programa es denomina Programa d'exercici físic supervisat: Motiva't/Activa't.  
  
  
Segona. Àmbit d'aplicació  
Aquest conveni s??aplica als ciutadans/anes residents o empadronades en el municipi de Gestalgar, i amb assignació de centre d'atenció primària en l'esmentat municipi.  
  
Tercera. Principis que regeixen el present conveni  
Els principis que regeixen el present conveni per a la realització del Programa d'exercici físic supervisat (PEFS) són els següents:  
1. Integrar en la planificació estratègica municipal una major orientació a la salut de les activitats esportives, dotant-la amb mitjans i eines per a això.  
2. Promocionar en tots els segments de població una vida activa, saludable i els hàbits d'activitat física.  
3. L'atenció a poblacions especials en la pràctica de l'activitat física i l'exercici físic amb paràmetres saludables.  
4. Facilitar al personal professional sanitari recursos tècnics i humans, per a la recomanació i prescripció d'activitat física i exercici físic orientat a la salut.  
5. Promoure el treball multidisciplinari i coordinat entre el personal professional sanitari i el personal professional destinat a l'activitat física municipal, per a una millor prestació de serveis assistencials als ciutadans, amb l'objectiu del foment de la pràctica de l'activitat física saludable.  
6. Promocionar la pràctica efectiva i real de l'activitat física, en col·laboració amb el sector sanitari, des de tots els àmbits, i especialment amb aquells més pròxims al ciutadà.  
7. La difusió d'informació sobre els recursos municipals per a la salut de què disposa el municipi, fent servir el màxim de canals.  
8. Col·laborar en la formació contínua del personal professional de l'activitat física i l'esport, i també amb el personal professional sanitari que participa en el programa.  
9. La formació continua orientada a la millora de les activitats esportives municipals.  
10. La col·laboració amb el departament de salut d'accions de difusió i formació orientades al foment i pràctica de l'activitat física, la salut i els hàbits saludables.  
  
Quarta. Obligacions de les parts  
Són obligacions de les parts:  
A) Per part de l'Ajuntament de Gestalgar  
1. Les línies d'actuació que s'ha de seguir en el desenvolupament del present programa s'han de cenyir als protocols i directrius consensuats i comunicats pel coordinador del programa Motiva't/Activa't, i en el que no s'estableix en els protocols i directrius, caldrà ajustar-se a les ordres i directrius que emanen des de la coordinació de l'equip d'atenció primària de Gestalgar. Aquestes línies són: Línia de treball de prevenció i/o formació, (p. ex.: col·laborant en accions de difusió i/o formació que s'impulsen des del Centre de Salut de Gestalgar); i la Línia de treball d'intervenció amb pacients (mitjançant els protocols de treball aprovats pel coordinador del programa Motiva't/Activa't), que relacionen el personal professional sanitari i al personal professional de l'activitat física i l'esport que participen en el programa.  
2. Assumir tots els costs de realització del programa, amb l'aportació del material, dels equipaments, de les infraestructures i del personal necessaris per al desenvolupament del projecte.  
3. Els serveis professionals que aporte l'Ajuntament de Gestalgar s'han de cenyir a les següents característiques:   
- Han de tindre formació tècnica, coneixements, actituds i aptituds necessàries per a participar en el present projecte, han d'estar en possessió de la titulació adequada de conformitat amb l'article 7, l'article 14, l'article 19 i article 21, de la Llei 2/2011, de 22 de març, de l'Esport i l'Activitat Física de la Comunitat Valenciana (per al present projecte Llicenciats/ Graus en Ciències de l'Activitat física i l'esport, amb especialització o en curs d'especialització de Màster en Salut).  
  
- Han de compliran totes les obligacions laborals i fiscals que se'ls apliquen.  
- Als efectes del present conveni, se'ls denomina «Professional en educació física».  
- La naturalesa de la relacions de col·laboració que s'estableixen entre el personal sanitari i no sanitari que participe en el programa, no té la naturalesa de laboral, sinó administrativa, i la regula el present conveni i les altres disposicions legals que l'afecten. En conseqüència no s'ha de derivar a la Conselleria de Sanitat Universal i Salut Pública, ni a l'EAP de Gestalgar, ni als hospitals Arnau de Vilanova de València o de Llíria cap obligació de caràcter laboral.  
- A més, per a qualsevol incidència o necessitat, l'Ajuntament de Gestalgar posa a disposició del centre de salut d'atenció primària la figura del Professional tècnic esportiu municipal, que ha d'actuar com a figura de suport entre ambdues institucions (Conselleria de Sanitat Universal i Salut Pública i Ajuntament de Gestalgar).  
B) Per part de la Conselleria de Sanitat Universal i Salut Pública:  
1. Autoritzar el personal mèdic de l'equip d'atenció primària i el d'assistència especialitzada (i el personal professional sanitari que aquests determinen), a col·laborar activament, recomanant o prescrivint la realització d'activitat física saludable a usuaris del centre de salut, especialment aquells amb tipologies de risc que siguen susceptibles de participar en el programa que s'hi adjunta com a annex. Aquest personal usuari ha de ser derivat al professional en educació física (amb titulació en ciències de l'activitat física i l'esport).  
2. Participar en les diferents reunions de coordinació, seguiment i avaluació del programa.  
3. Per a un desenvolupament correcte de la prescripció facultativa de realització d'activitat i exercici físic, i una aplicació correcta i individualitzada a cada pacient que participe en el programa, els professionals sanitaris han de proporcionar al professional en educació física aquella informació que li siga necessària per a la planificació correcta de les càrregues, dels volums i de les intensitats de treball, però respectant en tot cas el que s'indica en el paràgraf següent.  
4. La participació d'un pacient en el PEFS ha de ser sempre voluntària, en l'exercici de l'autonomia de la seua voluntat (Llei 41/2002, de 14 de novembre, bàsica reguladora de l'autonomia del pacient i de drets i obligacions en matèria d'informació i documentació clínica), i, quan pertoque, ha de consentir expressament la cessió de dades personals, i en especial les relatives a la seua salut, segons s'estableix en els articles 7 i 8 de la Llei orgànica 15/1999, de 13 de desembre, de protecció de dades de caràcter personal.  
  
Cinquena. Exclusiva d'obligacions econòmiques  
De conformitat amb l'article 11.2 del Decret 176/2014, de 10 d'octubre, del Consell; l'aplicació i l'execució d'aquest conveni, incloent a aquest efecte tots els actes jurídics que puguen dictar-se en l'execució i el desenvolupament, no pot comportar obligacions econòmiques per a la Generalitat i, en tot cas, ha de ser atesa amb els mitjans personals i materials propis.  
Per a això, l'Ajuntament de Gestalgar es compromet a dotar dels recursos que calga al projecte, per al bon funcionament tècnic i en condicions de prestació de servei de qualitat.  
  
Sisena. Cobertura de riscs  
Tot el personal no sanitari ha de disposar de cobertura de riscs de responsabilitat civil, mitjançant la col·legiació corresponent. L'Ajuntament de Gestalgar ha de remetre a la gerència del departament de salut de València Arnau de Vilanova-Llíria, una còpia de la titulació del personal no sanitari adscrit al programa, i també l'acreditació de col·legiació, i les dades de la pòlissa de cobertura de responsabilitat civil.  
  
Per al cas d'un altre personal que puga col·laborar en el programa, realitzant funcions de pràctiques (p. ex. personal becari) es regulen per conveni independent, segons el pla d'estudis de cada institució educativa d'on provinguen.  
  
Setena. Protecció de dades de caràcter personal  
L'accés a totes aquelles dades protegides per llei només el pot facilitar el personal sanitari de l'EAP de Gestalgar, sempre que ho consideren absolutament necessari per al desenvolupament de la prescripció de realització d'activitat i exercici físic. I com s'ha indicat, sempre que la participació del pacient en el PEFS siga voluntària, i consenta expressament la cessió de dades personals, i en especial les relatives a la seua salut, segons s'estableix en els articles 7 i 8 de la Llei orgànica 15/1999, de 13 de desembre, de protecció de dades de caràcter personal.  
  
L'Ajuntament de Gestalgar es compromet, sota la seua responsabilitat, que en tot moment quede garantit el respecte dels drets dels pacients; en especial, els que estableixen les normes que regulen la protecció de les dades de caràcter personal.  
Els serveis informàtics del departament de salut de València Arnau de Vilanova - Llíria han de facilitar la instal·lació del suport informàtic que siga necessari per al desenvolupament del programa.  
  
Huitena. Efectes i vigència  
El present conveni produeix efectes des del dia de la firma i té vigència d'un any, però es pot prorrogar automàticament, per períodes anuals, si no hi ha denúncia expressa de les parts amb tres mesos d'antelació a la finalització de cada període. El nombre de pròrrogues a realitzar-se és com a màxim de quatre.  
  
Novena. Òrgan mixt de seguiment, vigilància i control  
D'acord amb el que estableix l'article 9 del Decret 176/2014, de 10 d'octubre, del Consell, pel qual es regulen els convenis que subscriguen la Generalitat i el seu Registre, i també el que estableix l'article 49.f de la Llei 40/2015 d'1 d'octubre, de règim jurídic del sector públic, es crea un òrgan mixt de seguiment, vigilància i control de l'execució del conveni.  
Aquest òrgan mixt de seguiment i control l'integren tres representants de la conselleria amb competències en matèria de sanitat, designats/ades per la persona titular de la direcció general amb competències en matèria d'assistència sanitària i tres representants del consistori designats/ades per la persona titular d'aquest. Entre les seues funcions es troben les establides en els apartats 1 i 2 de l'indicat article 9 del Decret 176/2014, i també les que determina l'article 49.f de la Llei 40/2015. En la designació dels representants d'aquest òrgan, s'ha de procurar la presència equilibrada de dones i homes, en aplicació d'allò que s'ha previngut en el II Pla d'Igualtat de Dones i Homes de l'Administració de la Generalitat, aprovat per l'Acord de 10 de març de 2017, del Consell.  
La comissió s'ha de reunir sempre que ho considere necessari una de les parts i després de convocatòria, i és competent per resoldre els problemes d'interpretació i compliment que puguen plantejar-se respecte del conveni.  
Les actes i els acords que s'emeten en el desplegament i en l'execució de les funcions d'aquest òrgan de seguiment s'han de remetre a la direcció general amb competències en matèria d'assistència sanitària i a l'alcaldia de l'ajuntament.  
  
Desena. Resolució anticipada i causes d'extinció  
Són causes de resolució anticipada del present conveni de col·laboració les següents:  
a) L'incompliment per qualsevol de les parts dels compromisos assumits.  
b) L'acord mutu de les parts, que s'ha d'instrumentalitzar per escrit.  
  
c) La impossibilitat sobrevinguda, legal o material, de complir les clàusules.  
En el cas de l'extinció anticipada del conveni, les actuacions en curs d'execució s'acaben, i queden resoltes amb la finalització de les actuacions que en aquell moment s'estiguen realitzant.  
  
Onzena. Naturalesa i jurisdicció competent  
El present conveni de col·laboració té naturalesa administrativa, i és l'ordre jurisdiccional contenciós administratiu el competent per a conéixer totes les qüestions litigioses que puguen sorgir en ocasió de la interpretació, la validesa, l'eficàcia o el compliment d'aquest.  
I en prova de conformitat amb totes i cada una de les clàusules anteriors, firmen el present document per triplicat, en el lloc i amb la data indicats en l'encapçalament.  
  
La consellera de Sanitat Universal i Salut Pública: Carmen Montón Giménez.  
L'alcalde de l'Ajuntament de Gestalgar: Raúl Pardos Peiró.  
  
  
ANNEX  
  
ASPECTES DEL PROGRAMA  
  
Programa d'Exercici Físic SupervisaT: MOTIVA'T/ACTIVA'T  
  
  
TARGET POBLACIONAL PRINCIPAL Han de ser derivats pel personal professional sanitari; i complir les característiques de:  
1. Tindre patologies cròniques no transmissibles, en situació estable.  
2. Majors d'edat, capacitat plena d'obrar i sense privació de llibertat.  
3. Pacients o persones amb:  
4. Factors de risc cardiovascular (FRCV) o cardiopatia isquèmica.  
5. Patologies cròniques de l'aparell locomotor (musculoesquelètiques).  
6. Malaltia pulmonar obstructiva crònica.  
7. Trastorns mentals o addictius estabilitzats.  
8. Fibromiàlgia.  
  
CRITERIS D'ACCÉS AL PROGRAMA Criteris d'inclusió dels pacients   
en el programa:  
Per a ser derivats al programa els pacients han de complir certes característiques i patir de forma aïllada o conjunta alguna de les següents patologies cròniques no transmissibles:  
1. Diabetis Mellitus tipus II.  
2. FRCV (obesitat, sobrepés o dislipèmia).  
3. Patologia crònica musculoesquelètica de la columna vertebral.  
4. Patologia òssia degenerativa (artrosi).  
5. Patologia obstructiva crònica pulmonar.  
6. Fibromiàlgia.  
7. Malaltia mental o addicció estable   
o abstinent.  
A petició de l'EAP, es podrien determinar uns altres grups d'intervenció específics.